E-tol: Nog ŉ belofte; hoër petrolheffing nie meer ŉ opsie(Argieffoto) Fikile Mbalula, minister van vervoer, het dié week vir die soveelste keer die versekering gegee dat die kabinet binnekort ŉ besluit oor die omstrede Gautengse e-tolstelsel sal neem. Volgens Mbalula sal die besluit op die laatste in Oktober tydens die mediumtermynbegrotingsraamwerk van Enoch Godongwana, minister van finansies, bekend gemaak word. “Daar was ŉ besluit deur die kabinet oor e-tol, wat ons in die rigting van die brandstofheffing geneem het. Die brandstofheffingstorie het mettertyd baie deurmekaar geraak en dit is nie meer ’n opsie wat ons onder meer kan oorweeg nie.” Daar word egter na verskeie ander opsies gekyk, het Mbalula gesê. Hy het gesê dit is dié keer finaal dat ŉ besluit hieroor binnekort sal kom, ondanks leë beloftes in die verband sedert 2019. Wayne Duvenage, uitvoerende hoof van Outa, meen daar is geen rede vir die regering om aan te hou om die e-tol-besluit uit te stel nie. “Die skema moet so gou moontlik geskrap word om die onnodige administrasiekoste verbonde aan die skema af te skaf. Dit sal ook verligting bied vir die laaste 15% van gebruikers wat aanhou betaal.” Fikile Mbalula, minister van vervoer (Foto: Twitter / @MbalulaFikile) Duvenage het gesê Outa is ook nie meer ten gunste van ŉ verhoging in die brandstofheffing om e-tol te befonds nie. “Ons het in 2011 die opsie van ŉ 10c-verhoging in die brandstofheffing voorgestel, toe die brandstofheffing R1,78 per liter was, en dit was destyds lewensvatbaar. As hulle ons advies gevolg het, en die bykomende R2,2 miljard wat per jaar ingesamel is uit ŉ 10c-brandstofheffingverhoging aan e-tol toegewys het, sou die R18 miljard wat geleen is vir die snelwegopgradering nou reeds vereffen gewees het.” Die Nasionale Tesourie het die algemene brandstofheffing sedert 2011 met R2,07 per liter verhoog en het reeds ŉ bykomende R14 miljard oor die afgelope ses jaar aan Sanral toegeken vir e-tol.